CELEX: 32016R1928
Language: bg
Date: 2016-11-04 00:00:00
Title: Регламент за изпълнение (ЕС) 2016/1928 на Комисията от 4 ноември 2016 година относно определянето на превозвания товар за категориите кораби, различни от пътнически кораби, ро-ро кораби и контейнеровози съгласно Регламент (ЕС) 2015/757 на Европейския парламент и на Съвета относно мониторинга, докладването и проверката на емисиите на въглероден диоксид от морския транспорт (Текст от значение за ЕИП )

5.11.2016   
            
            
               BG
            
            
               Официален вестник на Европейския съюз
            
            
               L 299/22
            
         РЕГЛАМЕНТ ЗА ИЗПЪЛНЕНИЕ (ЕС) 2016/1928 НА КОМИСИЯТА
   от 4 ноември 2016 година
   относно определянето на превозвания товар за категориите кораби, различни от пътнически кораби, ро-ро кораби и контейнеровози съгласно Регламент (ЕС) 2015/757 на Европейския парламент и на Съвета относно мониторинга, докладването и проверката на емисиите на въглероден диоксид от морския транспорт
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2015/757 на Европейския парламент и на Съвета от 29 април 2015 г. относно мониторинга, докладването и проверката на емисиите на въглероден диоксид от морския транспорт и за изменение на Директива 2009/16/ЕО (1), и по-специално параграф 2 от част А на приложение II от него,
   като има предвид, че:
   
               (1)
            
            
               Правилата за мониторинг на превозвания товар и другата информация от значение са определени в приложение II към Регламент (ЕС) 2015/757. По-специално, определянето на превозвания товар за категориите кораби, различни от пътнически кораби, ро-ро кораби и контейнеровози, трябва да се извършва в съответствие с параметрите, определени в точка 1, буква ж) от част А на същото приложение.
            
         
               (2)
            
            
               В случаите на нефтени танкери, танкери-химикаловози, танкери-газовози, кораби за насипни товари, хладилни товарни кораби и кораби за комбиниран товар е целесъобразно да се гарантира, че определянето на средния оперативен показател на енергийната ефективност е в съответствие с насоките на ММО за доброволно използване на оперативния показател за корабната енергийна ефективност (EEOI) (2), тъй като тези насоки отразяват практиките, използвани в отрасъла.
            
         
               (3)
            
            
               В случая на танкери за ВПГ и контейнеровози/ро-ро товарни кораби, параметърът, който трябва да се използва за изчисляване на превозвания товар, следва да отразява използваните в отрасъла практики и да гарантира, че предоставената информация е точна и сравнима във времето.
            
         
               (4)
            
            
               В случая на кораби за превоз на общи товари определянето на превозвания товар следва да бъде по специално разработен подход, който взема предвид колебанията в плътността на товарите, които са значителни при тази категория кораби. Целесъобразно е да се даде възможност тези данни да бъдат допълвани на доброволна основа с допълнителни данни в съответствие с насоките на ММО за доброволното използване на оперативния показател за корабната енергийна ефективност (EEOI).
            
         
               (5)
            
            
               В случая на автомобиловози определянето на превозвания товар следва да бъде по гъвкав подход, основан на два различни варианта. С цел по-добре да се отрази специалното значение на обема е целесъобразно да се даде възможност на доброволна основа да се предоставят данни за различни допълнителни параметри.
            
         
               (6)
            
            
               Корабите от типа ро-пакс следва да се разглеждат като специфичен случай, при който следва да се прилагат специални условия. С оглед на смесената услуга, предоставяна от корабите ро-пакс, и за да се отразят по-добре практиките в отрасъла, за изразяването на превозвания товар следва да се използват два параметъра.
            
         
               (7)
            
            
               За другите типове кораби, които не попадат в нито една от горните категории, нито в някоя от посочените в точка 1, букви г), д) и е) от част А на приложение II към Регламент (ЕС) 2015/757, следва да бъде разрешено прилагането на гъвкав подход, така че напълно да се отрази многообразието на корабите, превозващи много различаващи се видове товари. В съответствие с член 4, параграф 3 от Регламент (ЕС) 2015/757, за да се осигури последователност и сравнимост във времето на данните, изборът на дружеството по отношение на най-подходящия параметър за превозвания товар трябва да бъде документиран в мониторинговия план на кораба и да се прилага надлежно.
            
         
               (8)
            
            
               Комисията проведе консултации със засегнатите страни относно най-добрите практики в отрасъла по въпросите, разгледани в настоящия регламент. Консултациите бяха проведени посредством „подгрупата за мониторинг за МДП на корабоплаването“, създадена под егидата на Европейския форум за устойчиво корабоплаване.
            
         
               (9)
            
            
               Мерките, предвидени в настоящия регламент, са в съответствие със становището на Комитета по изменение на климата, създаден по силата на член 26 от Регламент (ЕС) № 525/2013 на Европейския парламент и на Съвета (3),
            
         ПРИЕ НАСТОЯЩИЯ РЕГЛАМЕНТ:
   Член 1
   Предмет
   С настоящия регламент се определят правилата, уточняващи параметрите, прилагани за определянето на превозвания товар за категориите кораби, различни от пътнически кораби, ро-ро кораби и контейнеровози, за целите на мониторинга на другата информация от значение на база плаване по силата на член 9, параграф 1 от Регламент (ЕС) 2015/757.
   Член 2
   Определения
   За целите на настоящия регламент се прилагат следните определения:
   
               1)
            
            
               „нефтен танкер“ означава кораб, построен или преустроен преди всичко за превоза в товарните си помещения на нефт или нефтопродукти в насипно състояние, различен от корабите за комбиниран товар, танкерите за вредни течни вещества (ВТВ) или газовите танкери;
            
         
               2)
            
            
               „танкер-химикаловоз“ означава кораб, построен или преустроен за превоза в насипно състояние на течни продукти, включени в глава 17 на Международния кодекс за конструкцията и оборудването на кораби, превозващи опасни химикали в насипно състояние (4), или кораб, построен или преустроен за превоза на ВТВ в насипно състояние;
            
         
               3)
            
            
               „танкер за ВПГ“ означава танкер за превоза в насипно състояние на втечнен природен газ (ВПГ) (главно метан) в независими изолирани резервоари;
            
         
               4)
            
            
               „танкер-газовоз“ означава танкер за превоза в насипно състояние на втечнени газове, различни от ВПГ;
            
         
               5)
            
            
               „кораб за насипни товари“ означава кораб, който е предназначен преди всичко за превоза на сухи насипни товари, включително типове, като рудовози, както са определени в правило 1 от глава XII на Международната конвенция от 1998 г. за безопасност на човешкия живот на море (Конвенцията SOLAS), с изключение на корабите за комбиниран товар;
            
         
               6)
            
            
               „кораб за общи товари“ означава кораб с многопалубен или еднопалубен корпус, предназначен преди всичко за превоза на общи товари, с изключение на специализираните кораби за сухи товари, които не са включени в изчисляването на базовите линии за корабите за общи товари, а именно корабите за превоз на добитък, за превоз на баржи, за превоз на много тежки товари, за превоз на яхти и за превоз на ядрено гориво;
            
         
               7)
            
            
               „хладилен товарен кораб“ означава кораб, предназначен преди всичко за превоза на хладилни товари в трюмовете;
            
         
               8)
            
            
               „автомобиловоз“ означава многопалубен ро-ро товарен кораб, предназначен за превоза на празни леки автомобили и камиони;
            
         
               9)
            
            
               „кораб за комбиниран товар“ означава кораб, предназначен за натоварване на 100 % от дедуейта с течни и сухи насипни товари;
            
         
               10)
            
            
               „кораб ро-пакс“ означава кораб, който превозва повече от 12 пътници и който има на борда ро-ро товарно пространство;
            
         
               11)
            
            
               „контейнеровоз/ро-ро товарен кораб“ означава хибрид между контейнеровоз и ро-ро товарен кораб с независими секции;
            
         
               12)
            
            
               „превозван дедуейт“ означава, в метрични тонове, измереното обемно водоизместване на кораба по товарната водолиния, умножено по относителната плътност на водата при заминаването, намалено с теглото на празния кораб и с теглото на горивото на борда, определено при началото на съответното плаване с товар;
            
         
               13)
            
            
               „измерено обемно водоизместване“ означава, в кубични метри, за корабите с метален корпус — обемът на водоизместването без обшивката и като се извадят принадлежностите към корпуса, и означава за корабите с корпус от всички други материали — обемът на водоизместването по външната повърхност на корпуса;
            
         
               14)
            
            
               „тегло на празния кораб“ означава, в метрични тонове, действителното тегло на кораба без гориво, пътници, товар, вода и другите консумативи на борда.
            
         Член 3
   Параметри за определянето на „превозвания товар“ по категории кораби
   „Превозван товар“ за целите на мониторинга на другата информация от значение на база плаване съгласно член 9, параграф 1 от Регламент (ЕС) 2015/757, се определя, както следва:
   
               а)
            
            
               за нефтени танкери — като масата на товара на борда;
            
         
               б)
            
            
               за танкери-химикаловози — като масата на товара на борда;
            
         
               в)
            
            
               за танкери за ВПГ — като обема на разтоварения товар или ако товарът се разтоварва на няколко пъти по време на плаването — общото количество товар, разтоварено по време на плаването, и товарът, разтоварен в следващите пристанища на акостиране до натоварването на нов товар;
            
         
               г)
            
            
               за танкери-газовози — като масата на товара на борда;
            
         
               д)
            
            
               за кораби за насипни товари — като масата на товара на борда;
            
         
               е)
            
            
               за кораби за общи товари — като превозвания дедуейт за плаванията с товар и като нула за плаванията под баласт;
            
         
               ж)
            
            
               за хладилни товарни кораби — като масата на товара на борда;
            
         
               з)
            
            
               за автомобиловози — като масата на товара на борда, определена като действителната маса или като броя на товарните единици, или броя метри заета лента с ширина два метра, умножен по стойността по подразбиране за теглото на един линеен метър лента;
            
         
               и)
            
            
               за кораби за комбиниран товар — като масата на товара на борда;
            
         
               й)
            
            
               за ро-пакс кораби — като броя на пътниците и масата на товара на борда, определена като действителната маса или като броя на товарните единици (камиони, леки автомобили и др.), или броя метри заета лента с ширина два метра, умножен по стойността по подразбиране за теглото на един линеен метър лента;
            
         
               к)
            
            
               за контейнеровози/ро-ро товарни кораби — като обема на товара на борда, определен като сумата от броя на товарните единици (леки автомобили, полуремаркета, камиони и други стандартни единици), умножена по площта по подразбиране и по височината на междупалубното пространство (разстоянието между пода и носещите греди), на броя метри заета лента с ширина два метра, умножен по височината на междупалубното пространство (за други ро-ро товари) и на броя TEU (единици, еквивалентни на 20-футов контейнер), умножен по 38,3 m3;
            
         
               л)
            
            
               за другите типове кораби, които не попадат в обхвата на никоя от категориите, посочени букви а) — к), нито в категориите от точка 1, букви г), д) и е) на част А от приложение II към Регламент (ЕС) 2015/757 — като масата на товара на борда или като превозвания дедуейт за плаванията с товар и като нула за плаванията под баласт.
            
         За целите на буква е) от първата алинея като допълнителен параметър може на доброволна основа да се използва масата на товара на борда.
   За целите на буква з) от първата алинея като допълнителен параметър може на доброволна основа да се използва превозваният дедуейт за плаванията с товар и нула за плаванията под баласт.
   Член 4
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 4 ноември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 123, 19.5.2015 г., стр. 55.
   
      (2)  MEPC.1/Circ.684.
   
      (3)  Регламент (ЕС) № 525/2013 на Европейския парламент и на Съвета от 21 май 2013 г. относно механизъм за мониторинг и докладване на емисиите на парникови газове и за докладване на друга информация, свързана с изменението на климата, на национално равнище и на равнището на Съюза и отмяна на Решение № 280/2004/ЕО (ОВ L 165, 18.6.2013 г., стр. 13).
   
      (4)  Изменен с MEPC.225(64) и MSC.340(91).